
RAPORT
Privind activitatea desfășurată de asistenții personali ai persoanelor cu handicap grav în semestrele I-II din anul 2024
În conformitate cu prevederile art.40 alin (2) din Legea 448/2006 privind Protecția și Promovarea Drepturilor Persoanelor cu Handicap, republicată, compartimentul de asistență socială, controlează periodic activitatea asistenților personali și prezintă semestrial un raport Consiliului Local.

Potrivit prevederii art.29, alin.1 din H.G. nr. 268/2007 pentru aprobarea Normelor metodologice de aplicare a Legii nr. 448/2006 privind protecţia şi promovarea drepturilor persoanelor cu handicap, Serviciul de Asistență Socială din subordinea Consiliului Local al Primăriei Liebling  are obligaţia de a prezenta semestrial Consiliului Local, un raport semestrial privind activitatea asistenţilor personali ai persoanelor cu handicap grav.

Pentru perioada IANUARIE 2024 – DECEMBRIE 2024, raportăm următoarele aspecte, referitoare la:
-  dinamica angajării asistenţilor personali;

-  modul în care se asigură înlocuirea asistentului personal pe perioada concediului de odihnă, în strânsă legătură cu lipsa sau posibilitatea de dezvoltare a centrelor de tip respiro;

-  informaţii privind numărul de asistenţi personali instruiţi;

-  numărul de controale efectuate şi problemele sesizate.

Potrivit prevederilor Legii 448/2006 republicată, rolul autorităţii locale, este de a monitoriza în condiţii optime atribuţiile şi obligaţiile care le revin asistenţilor personali, în vederea ameliorării situaţiei persoanelor cu handicap grav, astfel încât aceştia să primească îngrijire specială la nivelul la care starea lor o cere, pentru satisfacerea  nevoilor fizice, personale, sociale şi spirituale.
Îngrijirile ce li se acordă pot permite persoanelor bolnave să-şi valorifice potenţialul fizic, intelectual, spiritual, emoţional şi social, în pofida handicapului de care suferă.
Față de prevederile legale mai sus menționate vă facem cunoscut urmatoarele date :
Dinamica angajării asistenților personali :

La data de 31.12.2023, au fost în plată un număr de 43 de asistenți personali

· în luna  IANUARIE 2024-  au fost în plată 42 de asistenți personali
· în luna FEBRUARIE 2024– au fost în plată 43 de asistenți personali
· în luna MARTIE 2024– au fost în plată 43 de asistenți personali
· în luna APRILIE 2024– au fost în plată  44 de asistenți personali
· în luna MAI 2024– au fost în plată 43 de asistenți personali
· în luna IUNIE 2024– au fost în plată  41 de asistenți personali
· în luna IULIE 2024– au fost în plată  42 de asistenți personali
· în luna AUGUST 2024– au fost în plată  43 de asistenți personali
· în luna SEPTEMBRIE 2024 – au fost în plată 44 de asistenți personali
· în luna OCTOMBRIE 2024 – au fost în plată  45 de asistenți personali
· în luna NOIEMBRIE 2024 – au fost în plată  46 de asistenți personali
· în luna DECEMBRIE  2024 – au fost în plată  47 de asistenți personali
În ceea ce priveşte evoluţia încadrării asistenţilor personali pe categorii de beneficiari, respectiv minori şi persoane majore cu handicap grav şi pe grade de rudenie, în perioada IANUARIE 2024- DECEMBRIE 2024, evidenţiem următoarele aspecte: 41 de asistenți personali sunt angajați pentru adulții cu handicap grav și  6 asistenți personali pentru minori. Menționăm că  asistenții personali ai persoanelor cu handicap, majoritatea sunt rude ale persoanelor cu handicap, existând un numar de doar 9 asistenți personali fără grad de rudenie cu persoana cu handicap.
Informații privind modul în care se asigură inlocuirea  asistentului personal pe perioada concediului de odihnă, în stransă legatură cu lipsa sau posibilitatea de dezvoltare a centrelor de respiro :
În conformitate cu prevederile articolului 37 alin. 1 lit. C din Legea 448/ 2006 republicată, asistentul personal are dreptul la concediul anual de odihnă. Potrivit prevederilor art.37 alin. 2 si 3 din Legea 448/2006 pe perioada concediului de odihnă, angajatorul are obligația să asigure persoanei cu handicap grav un înlocuitor al asistentului personal sau să acorde  persoanei cu handicap o indemnizație echivalentă cu salariul net al asistentului personal.
În cursul semestrului I-II al anului 2024, au fost plătite un nr. de 43 de indemnizații concedii de odihnă.
Referitor la instruirea asistenților personali :
În temeiul art.38 lit.a din Legea 448/2006, republicată asistentul personal are obligația să participe, o dată la doi ani, la instruirea organizată de angajator. Referitor la aceasta situație vă aducem la cunoștință că în unitatea noastră  nu s-a desfășurat  în perioada, 02.01.2024 - 30.12.2024, instruirea   asistenților personali, cu scopul de a forma competențe profesionale necesare acordării unei îngrijiri de calitate, persoanelor cu deficiențe grave. 
Asistenților personali, angajați la nivelul Primăriei Liebling, li sau transmis recomandări privind îngrijirea persoanelor cu handicap, de către personalul  din cadrul compartimentului de asistență socială cu privire la  :
· acordarea îngrijirii primare,
· asigurarea alimentației și hrănirii beneficiarului,
· supravegherea stării de sănătate,
· adaptarea mediului la nevoile beneficiarului,
· comunicarea dintre asistentul personal și persoana cu handicap,

· asistarea integrarii școlare și a educației permanente,
· asistarea activității și participării persoanei cu dizabilități în familie și comunitate,
· asistarea integrării profesionale a persoanei  cu handicap,

· supravegherea respectării drepturilor persoanei cu dizabilități

       Referitor la numărul de controale efectuate asupra activitătii asistenților personali și probleme sesizate :
În conformitate cu prevederile art.40 alin.2 din Legea nr.448/2006, republicată, serviciul public de asistență socială dispune verificarea activității  asistenților personali.
În vederea aplicării prevederilor legale mai sus menționate, serviciul de asistență socială efectuează controale periodice privind activitatea asistenților personali. În acest sens, serviciul de asistență socială din cadrul unității noastre a efectuat în cursul semestrului I-II al anului  2024, un număr de 46  verificări inopinate la domiciliul persoanelor cu handicap grav privind activitatea asistenților personali existenți în evidența noastră.
În urma verificărilor efectuate la domiciliul persoanelor cu handicap grav, s-a constatat că asistenții personali și-au îndeplinit obligațiile prevăzute în contractul individual de muncă, asigurând pentru persoanele cu handicap grav, servicii de  îngrijire după cum urmează : ajutor pentru igiena corporală, îmbrăcarea dezbrăcare, hrănire, deplasare în interior, comunicare, efectuarea de cumpărături, însoțirea în mijloace de transport, activități de menaj, activități de petrecere a timpului liber, facilitarea deplasării în exterior în vederea îndeplinirii planului de recuperare elaborat de comisia de expertiză medicală.
Nu s-au înregistrat abateri disciplinare ale asistenților personali.

           Alte servicii de care beneficiază persoanele cu handicap :         
Persoanele cu handicap grav, pot opta pentru asistent personal, sau pentru primirea unei indemnizații. La nivelul primăriei Liebling, în semestrul I-II al anului 2024, au optat pentru indemnizație un număr de 16 persoane cu handicap.

Suma totală plătită cumulat cu plata salariilor asistenților personali și a indemnizațiilor acordate persoanelor cu handicap, pentru perioada  IANUARIE 2024– DECEMBRIE 2024, la nivelul Primăriei Liebling  a fost de   2,649,022 lei.

